დები ალენი
დებორა კეი ალენი (ინგლ. Deborah Kaye Allen; დ. 16 იანვარი, 1950) — ამერიკელი მსახიობი, მოცეკვავე, ქორეოგრაფი, სიმღერების ავტორი, რეჟისორი, პროდიუსერი და პრეზიდენტის კომიტეტის ყოფილი წევრი ხელოვნებისა და ჰუმანიტარული მეცნიერებების საკითხებში. 20 ჯერ არის ნომინირებული ემის ჯილდოზე, მოგებული აქვს სამი ემის ჯილდო, ორი ტონი, და ოქროს გლობუსი. ჰოლივუდის დიდების ხეივანზე არის მის პატივსაცემად გახსნილი ვარსკვლავი. 1982 წლიდან 1987 წლამდე მონაწილეობას იღებდა მუსიკალურ დრამაში, „დიდება“, რომელშიც თამაშობდა ცეკვის მასწავლებლის, ლიდია გრანტის როლს. გარდა ამისა, იყო ამ სერიალის ქორეოგრაფიც. ამ როლის შესრულებისთვის, 1983 წელს დაჯილდოვდა ოქროს გლობუსით, ორი „პრაიმტაიმ ემის ჯილდოთი“ და ნომინირდა კიდევ ოთხ პრაიმტიამ ემის ჯილდოზე. მოგვიანებით, მუშაობა განაგრძო რეჟისორად და პროდიუსერად. არის NBC-ს კომედიური სერიალის, „განსხვავებული სამყაროს“, (1988-1993) 83 ეპიზოდის რეჟისორი და პროდიუსერი. სამსახიობო კარიერას დაუბრუნდა NBC-ს სიტკომში, „სახლში“, მთავარი როლის შესრულებით. ხოლო 2011 წელს, ექიმი კეტრინ ავერის როლის თამაში დაიწყო ABC-ს დრამა „გრეის ანატომიაში“, სადაც ამავდროულად მუშაობდა აღმასრულებელ პროდიუსერად და რეჟისორად. გადაღებული აქვს 50-ზე მეტი სატელევიზიო და კინო პროდუქცია. 2001 წელს ალენმა ლოს-ანჯელესში გახსნა „დები ალენის ცეკვის აკადემია“, სადაც დღესაც ასწავლის ახალგაზრდა მოცეკვავეებს. მან ასევე, ქორეოგრაფია შეასწავლა ამერიკელ მომღერალს პაულა აბდულს. არის ამერიკელი მომღერლის, რეჟისორის და მომღერლის, ფილიცია რაშადის უმცროსი და.